eddiksyreanhydrid
Store norske leksikon,Realfag,Kjemi,Organisk kjemi,Organiske forbindelser
Eddiksyreanhydrid er en fargeløs væske med stikkende lukt. Den kjemiske formelen er CH3CO)2O, og kokepunktet er 139 °C. Stoffet reagerer kraftig med vann under dannelse av eddiksyre.
Eddiksyreanhydrid fremstilles ved katalytisk oksidasjon av acetaldehyd, ved katalytisk vannavspalting fra eddiksyre, ved reaksjon mellom keten og eddiksyre og ved reaksjon mellom eddiksyre og acetylen i nærvær av kvikksølvsalter.Eddiksyreanhydrid er en meget viktig reagens. Det brukes til acetylering, for eksempel av cellulose til celluloseacetat (i fremstilling av kunstfibre); ved fremstilling av vinylacetat, som dehydratiserende og acetylerende reagens i farmasøytisk industri og i sprengstoffindustrien.